La fevra da Signur Henrico Zuccalli

Da Giovanni Netzer

Dus mors giagliards francheschan il baldachin da vali cunter l’urizi chaud da stad. Il nanin Goffredo, pachetà en in damast verd che tenda mordio sur goba e venter, dorma sin il stgalim da l’extrada dal tron. La fila dals lacais è lunga e guliva, quarantasis d’els, en livrea cotschna da festa. Per il primcamarier hani pitgà in pal en terra ed al rentà vidlonder, per ch’el na cupitgia betg, e survivia l’audienza.
La perucca dal minister da guerra è glischnada davos giu, il suaditsch curra en dutgs da las tempras oragiu e sbucca en il culier da brocat, surtratg da crappagl. – Tut e bain arranschà, traitschient miradurs, tagliacrappas, lainaris e scrinaris, tuts en spalier, brassads dal sulegl, davant l’entrada provisorica dal palaz, in torso gigant che susda cun milli buccas vidas en il chaud da stad. In currier cregn siglia giu dal chaval. “L’Autezza serenissima e arrivada, giavischa d’As vesair, Signur Zuccalli.” L’architect controllescha anc ina giada ils buttuns da madraperla, metta la chapella sut bratsch, stritga il barbis, sa sgoba, anc in pau pli bass, e spetga. Ins auda smuschignim da gera, quatter chavals cumparan davos la chantunada, chatschads dals sbratgs d’in viturin en anguscha, e sa ferman davant la rasada da tarpuns. Dus lacais stregliads siglian giu da la charrotscha, posan in stgalim entaglià davant l’ischigl, sa sbassan enfin giun plaun. L’architect Zuccalli, lain dir Henrico, sco giat sgobà, il dies fitgà, vesa a sortir dal char in chalzer cun tatgs cotschens, surcusì cun conchiglias d’aur. Or dal chalzer crescha in ventrigl en chaltschiels alvs, in bindel spir pedras enturn il schanugl, curt suenter cumpara il schumellin, sanester. “Ch’El laschia cuntinuar a lavurar, Signur Zuccalli!” In segn als lavurers che siglian puspè sin las puntanadas, ils tacs cotschens chaminan cunter il tron, Zuccalli sa auza, il dies para da sfender. El suonda l’Autezza, cun ventg pass distanza, cun el l’assistent Viscardi, ses rival, e dus servients, chargiads cun in mantun plans e skizzas. “Tg’El explitgeschia il plan e la duaivla cuntinuaziun da nossa nova residenza, Signur Zuccalli.”
Ed entant che l’architect, mez vieut, il palaz en il dies, dilucidescha funcziun e decor ed enumerescha pilasters, lisenas, alas e balustradas, avanza la disgrazia; in smuschignim malign, nà dal bajetg, ina colonna amez la fatschada, sa sgoba e croda. “Signur, noss edifizi…” Zuccalli volva, cunter veglia, il chau vers il tract principal, in mument al para il sang da schelar, el sa tegna vi dals buttuns dal libroc, sgrufigna il plan en maun. In pass vers il bajetg, ina vieuta andetga, enavos vers il prinzi, alura chamina el plaunet, sco sch’i fiss l’emprima giada, vers il bajetg. Tuttenina sa metta el a currer, in segund pilaster ballucca, Henrico siglia vitiers sco sch’el less al retegnair, in capitel derscha a sanestra, tutga in’autra pitga, e sco in domino gigant sa metta l’entira fatschada en moviment, Henrico auza la bratscha sco per scumandar, per fermar la crudada, ma la miraglia ballina e spulvra enavant, Henrico stgarpitscha sur ina trav en che giascha per terra, sgratta si bratscha e schanuglia, sa rodla en pe, curra vinavant, vegn tutgà d’in’aissa da puntanada, crudada cun la miraglia, sco ina rait da filunza filigrana che na vegn betg da far frunt ad in tavaun malvulì. Ina spulvrada spessa al cuvra, al engola il flad, ed el perda la schientscha. 
La rosetta sblatgida vi dal palantschieu sura gira e siglia e rotescha. Henrico tschegna ad aut, la rosetta para d’al vulair fresar il tscharvè, ed el serra puspè ils egls. “Ti stos baiver, Henrico, ti has fevra.” Maria, tschentada a l’ur dal letg, la dunna, al tanscha ina magiola cun schuppa da farina. “Mo il risalit da mez, Henrico. Betg l’entir chastè, mo las pitgas da la fatschada encunter saira. E nagin ch’è sa fatg mal. E Viscardi è stà qua, per guardar co che ti stettias…” Henrico bitta il plimatsch vers sia dunna, la schuppa squitta sin il tarpet, Henrico sa storscha en letg, di malaverva. “Viscardi, la fiergna”, gnugna el e spida en il plimatsch. Henrico, ballinond, sfuigna en in caum secret da ses secretari, trai nauador in satgin da tgirom, al stuppa en giaglioffa. El sa schluita da stgala giu, ils stgalims scruschan, ma la chasa dorma, el sa zuglia en la mantella da plievgia. La giassa è vida, in temporal nocturn ha spaventà ils murdieus ed ils ratuns, in pèr scrottas da brenta pendan vi dals clutgers dal dom che paran sanganads. La chasa da Viscardi! Las fanestras èn stgiras, nauschas, al sfrignan a dies. In barcun ballucca en il vent, chasa schlaschada, e croda a Henrico sin il pe, prest al avess el fendì la chavazza, el tschessa, sa strocla encunter la miraglia d’ina chasa vischina. Na bastavi betg d’incassar la plazza, er la vita al vulevan els engular, la narramenta ch’el aveva promovì, sustegnì, scolà. Parasit, Viscardi, che la muria ta maglia! – Chatschà d’instinct e d’anguscha, chamina el vers la porta da la citad. Mo davent! Ballinond, baud cupitgond, sa tegna el vi da la sava d’in isch, spetga, enfin ch’el vesa puspè cler, zappa en in puz, l’aua al bogna la chautscha. El sfruscha giu il suaditsch, davant el il portal da la citad. Ina guardia para d’al avair vis, vegn natiers. Henrico svanescha en l’entrada d’ina stalla, sa zuppa davos ina pitga, la guardia passa, savura da vinars, e turna. La citad è clausa, nagina fugia, el na sa betg scappar, l’anguscha al serra la gula, il cor batta, el ruschna suenter la liadira dal mir giu, sa platga sin il crap fraid, tira la schanuglia cunter sasez, e chala da fladar, in amen, e notg al brancla. En pe dasper il model dal palaz, il maun pusà sin il tetgal, gira l’egliada turbla da Henrico, glischna sur las miraglias e colonnadas da pign, malegiadas en alv e mellen, in palaz da trentaduas axialas, quatter aladas, dign d’in imperatur. Colonnadas rigurusas mainan a l’entrada, senza remischun, pilasters marcan pussanza, stuc ritgezza, in siemi van, ussa tut en ruina, ed el, l’inventader, architect, bab dal siemi, bab anc dapli da la ruina, crudà en disfavur, liquidà. – Ina gritta naira al emplenescha la beglia, el fora la detta marva en las rusnas nairas da las galarias en model, stira dapart ils cubus enfilads, avra la fanestra da la stanza stgira, ses lavuratori, e bitta, e schlavazza, in toc suenter l’auter, en la curt da la chasa, sa deliberescha, dal pump, dal siemi, dal gip, sfratga las aissas sin la schanuglia, stgarpa las fatschadas, giuador cun tut, e zappigna a mort las curunas da stuc, ils puttos e las vopnas ed il chamins mazzacrads. Goffredo dorma puspè, sin il stgalim davant il tron, e runtga finin, fila sco in giat che na smina betg il nausch. Henrico, sgobà, dus servients al tegnan, per ch’el na cupitgia betg, cun mauns sco claviglias. La porta s’avra, dus stregliads tiran dapart l’atschal, Autezza vegn, ils tacs cotschens sa ferman davant Henrico, las claviglias sa serran. “Ch’ins dettia in taburet a Signur Zuccalli!” Henrico s’accorscha co ch’ina sutga bassa sa strocla sut el en, sa tschenta, ils servients n’al laschan betg liber. “Na stattan Els betg bain, Signur Zuccalli?” Henrico sa auda a dir insatge confus, tira a funs il flad, spetga la sentenzia. “Nus giavischain, Signur Zuccalli, ch’El sa rendia immediat puspè a la lavur – uschè spert ch’El à stgampà. I para ch’il terratsch cuntegna blera arschiglia. Quella ha chaschunà la sbalunada.” “E Viscardi?” sa senta el schend, – “Viscardi è saun, Zuccalli, el vegn ad assister El, er vinavant. Pertge?” A Henrico cumparan las stailas, ils tacs cotschens sautan, e tuttenina vesa el, egl en egl, davant el ina fatscha rosa, unflada, Autezza, ina tarmenta perucca, pudrà, in terribel flad che scutina: “Ma Signur Zuccalli, tge pomai ha El fatg la notg passada? Ha El siemià mal? U forsa mangià insatge tissientà? Signur Zuccalli! – Ma Henrico nina vi e nà, perda la ballantscha, ils servients al emblidan in amen, el cupitga, ils buttuns da madraperla s’avran, el tschiffa gist anc la chomma dad Autezza, croda sin il chalzer, sgratta si il nas vi da la conchiglia dad aur e finescha cun bucca averta davant in tac cotschen da l’Autezza serenissima, deliberà, cun in schem cuntent, levgià.

Versiun en rg, Anita Simeon/LR